Papersnake/gushiwen huggingface dataset:
赠画梅吴雪坞
谢枋得（宋代）

冷凝寒极雪漫漫，天下无人知袁安。
起来门前问梅竹，吾友可袁话岁寒。
岁寒心肠似铁石，不与万木同摧残。
有时醉中画梅竹，沤钧只在掌握间。
人生莫与天争巧，上帝一见开笑颜。
八极俗物不足道，千年陈人无可观。
谁人奈得此雪过，春风去后终须还。
千红万紫争烂熳，梅竹携手隐空山。
皋陶庭坚不祀苦，程婴杵臼存孤难。
岂无当门独立者，五更风雪不相干。
送戴复古谒陈延平
刘克庄（宋代）

仓部当今第一流，艰难有诏起分忧。
城危如卵支群盗，胆大于身蔽上游。
应是孔明亲治事，岂无子美可参谋。
君行必上辕门谒，为说披簑弄钓舟。
翻著葛巾呈赵尹
张说（唐代）

昔日接
口离倒，今我葛巾翻。宿酒何时醒，形骸不复存。
忽闻有嘉客，骊步出闲门。桃花春径满，误识武陵源。
辞宾筵不赴
易镛（明代）

一笑敲门呼病夫，蹒跚两足紫藤扶。朝廷礼教□千古，才德难称此尺书。

满径离披十月菊，一盆撩乱秋芙渠。秀才莫记山中事，为报君侯德泽孚。
四月九日辱伯文都事过紫阳精舍次韵
唐桂芳（明代）

伊予迟暮姿，有志未闻道。阴阳无停机，须鬓日以皓。

精庐将落成，四顾山水抱。贤侯如鲁僖，在頖民皞皞。

当今萃英才，邦国喜再造。为觇爵禄崇，吉语已三报。
颍川留别司仓李万
刘长卿（唐代）

故人早负干将器，谁言未展平生意。想君畴昔高步时，

肯料如今折腰事。且知投刃皆若虚，日挥案牍常有馀。

槐暗公庭趋小吏，荷香陂水脍鲈鱼。客里相逢款话深，

如何歧路剩沾襟。白云西上催归念，颍水东流是别心。

落日征骖随去尘，含情挥手背城闉。已恨良时空此别，

不堪秋草更愁人。
次韵陈介然幽兰翠柏之作 其一 翠柏
李纲（宋代）

翠柏方岁寒，独立群木外。不为众所知，此理实难会。

惜哉结根浅，未使极高大。天风动虬枝，萧瑟起清籁。

傥无斤斧残，会拂千丈黛。空馀霄汉志，不逐雪霜改。

委弃老空山，浩荡付玄宰。
题龟峰铺
颜博文（宋代）

洪波春天翻四岳，南极祝融亘幽朔。高山千里龟出背，大木百寻龙挂角。

白鱼跳舟神禹出，鞭笞百鬼走雷雹。犀走象骇不敢留，颠沛冯夷囚海若。

大龟爬沙独居后，火伞下照天一握。甘心枯死配玉灵，突兀子川露苍壳。

醉中对之为一笑，欲持铁网手自捉。穷通祸福尔尝知，取火烧山恣钻灼。

青松翠竹舞西风，似客摇头谓公莫。此事传之亡是翁，请君更问山头鹤。
送向防御出守淮阳
王珪（宋代）

汉符新寄近天畿，便别星班下曙扉。
金印旋成龟左顾，瑶箱尝认燕双归。
春风满野红旌驻，夜雨浸筵翠斝飞。
况是韦平有家学，须将名誉敌恩辉。
木芙蓉盛开四解
宋祁（宋代）

木末芙蓉语，当时不谓真。
今来木末见，愁杀拟骚人。
次韵社日且以善谑
韦骧（宋代）

社日江南眼屡经，春天峤北寄春城。双飞海燕知时节，半醉田翁舞泰平。

谩把杯盘为小饮，频催案牍况垂成。却思廉割东方朔，归遗那无动旅情。
峡中即事
洪良浩（清代）

小舆云外出，天地此身高。古壁流蜂液，阴龛养石膏。

村尨逢虎狎，山鼠见人逃。供眼多奇事，崎岖未觉劳。
贺新郎（虞万州刚简生日用所惠词韵）
魏了翁（宋代）

久问闲边著。对沧江、烟轻日淡，雨疏云薄。一片闲心无人会，独倚团团羊角。便舍瑟、铿然而作。容室中间分明见，暮鸢飞、不尽天空阔。青山外，断霞末。

看来此意无今昨。都不论、穷通得失，镇长和乐。此道舒之弥八极，卷却不盈一握。但长把、根基恢拓。将相时来皆可做，似君家、祖烈弥关洛。康国步，整戎略。
东风
宋无（元代）

东风吹绿上汀洲，染出江南一片愁。
长到春来间芳草，不知何地可忘尤。
简李巽伯
吕本中（宋代）

爱酒旧无敌，能诗新有声。荒城时过我，长句屡寻盟。

厌病时招客，因行不计程。祗应有馀暇，未肯赋闲情。
祫飨礼成
宋庠（宋代）

孝飨邦仪重，亲祠祏室开。
推尊二祧合，献力九宾来。
宝蔡前涓日，祥霙近弭灾。
钩陈严法仗，绵蕝谨容台。
祓坐皇为邸，登车斗转魁。
三辰随藻衮，百末湛云罍。
遍裸灵心像，终歌帝祉隤。
华绅纷嶽抃，端阙俨天回。
蝇笔言丝慎，鸡场赦鼓催。
好生先祝纲，作解遂成雷。
贲有戋丘帛，刑无弃道灰。
须知蒙福意，万事入康哉。
均州南川春日三首 其一
张舜民（宋代）

水墨屏风远近开，人烟隐映水环回。何人学得愚公术，故意移将灞浐来。
吴仲圭枯木竹石
高启（明代）

丛筱倚乔柯，秋阴雨尚多。风霜莫摇落，留荫石边莎。
赵太祖暮
文天祥（宋代）

我行保州塞，御河直其东。
山川犹有灵，佳气何郁葱。
顾我巾车囚，厉气转秋蓬。
瓣香欲往拜，惆怅临长空。
赠庐山僧居讷
欧阳修（宋代）

方瞳如水衲披肩，邂逅相逢为洒然。
五百僧中得一士，始知林下有遗贤。
四月韵答才老
方岳（宋代）

江山带郭数家村，穷僻谁敲月下门。
谢绝往来缘事尽，争论胜下为棋喧。
爱閒宁有万金产，投老当夸两足尊。
不惜梅花三寸雪，并令回施给孤园。
送陕府王司法
卢纶（唐代）

东门雪覆尘，出送陕城人。粉郭朝喧市，朱桥夜掩津。

上寮应重学，小吏已甘贫。谢脁曾为掾，希君一比邻。
绿荫亭
王奇（宋代）

创得幽亭近岭梅，绿阴名好称仙才。
四围山色檐头出，一带泉声竹里来。
春宵诗
刘孝先（南北朝）

夜楼明月弦，露下百花鲜。情多意不设，啼罢未归眠。

敦煌定若远，一信动经年。
记张定叟煮笋经
杨万里（宋代）

江西猫笋未出尖，雪中土膏养新甜。
先生别得煮簀法，丁宁勿用醯与盐。
岩下清泉须旋汲，熬出霜根生蜜汁。
寒芽嚼作冰片声，余沥仍和月光吸。
菘羔楮鸡浪得名，不如来参玉板僧。
醉里何须酒解酲，此羹一碗爽然醒。
大都煮菜皆如此，淡处当知有真味。
先生此法未要傅，为公作经藏名止。
出朱崖驿与子修
释德洪（宋代）

投老南来雪满颠，羁囚不自忆生全。久为白骨今重肉，已卧黄泉复见天。

报德定应追结草，效忠那肯愧餐毡。此诗清绝如冰雪，乞与江山洗瘴烟。
易子翚自建业还上高益乐赠别
梁寅（元代）

我每怀空谷，君先赋式微。好风催去桨，凉月梦庭闱。

柱史能相催，山人苦劝归。久閒松桂室，将理薜萝衣。

豹变中林隐，鸿期九野飞。韦编常自理，朱绂岂终违。

方笃乡邻好，那忧会合稀。云栖如可觅，他日扣岩扉。
最高楼（寿七十）
徐架阁（宋代）

年高德劭，休叹老而传。纵白发，尚红颜。楚丘且谓吾始壮，大致仕亦宜然。更尊荣，安富贵，寿绵延。

闻道生辰当月吉，万福千祥降自天。献春酒，展华筵。从心奚止不逾矩，绛人彭祖信齐肩。更殷勤，加颂祷，等椿年。
和成都吴仲庶见寄来韵 其一
范镇（宋代）

岁华今缓昔如流，旧日樊笼可自由。官事了时无尽极，人生安处且閒休。

愚忠皎皎丹心老，归思绵绵两鬓秋。纵使海棠时节过，急行须及浣花游。
立春 其二
李正民（宋代）

七始初华国令新，芸芸品汇达于寅。葭灰潜动先占候，柳眼偷开早报春。

曾见花枝沾近侍，且颁宽诏泽编民。镜中鬓发萧萧改，却羡松筠自葆真。
伏阙辞归
程康国（宋代）

偶逢豺虎寝天关，事有当言耻口缄。
不建侯藩控西北，别求何策保东南。
幸投草野言无弃，退就山林老亦甘。
束起旧书归旧隐，远依福曜炯台颜。
二月社日到都门见花卉初发
宋庠（宋代）

走马东来冒驿尘，今年重识帝城春。
自怜已作衰瓮熊，苑树宫花笑杀人。
和陈舜弼中秋有感三首 其二
冯时行（宋代）

相别相逢总是天，朅来醉月又经年。君归已买三山马，我去仍求一水船。

贫富勿论俱是梦，雨旸休问苦无田。中秋已过重阳近，频向离筵醉拍肩。
酷相思
华长发（清代）

雨载吴山并越水，又值荷风清暑。算年来、踪跻真无据。

待归也、留无计。待留也、归无计。终夜潺湲孤枕起，总是离人泪。

试问江帆开也未。人去也、书难寄。书去也、人难寄。
峨眉山二苏墓下作
欧大任（明代）

江原表华阳，参虚毓灵秀。两苏眉州来，释蹻及嘉祐。

文驰晁董前，学缀孟荀后。鸿才负王霸，正气弥宇宙。

休明阻持钧，谗忌已掩袖。投荒岁自深，小颖志欲就。

平生挟螭龙，竟尔伴猿狖。鸣皋鹤颇升，下坂骏复骤。

流寓二十年，终古峨眉岫。垄烟结荒榛，山吹飞泉溜。

脆促谁千龄，颉颃独三寿。悲凉卜马陵，诔歌托弦奏。

荐芰更何心，奠刍岂能侑。汝□□沄沄，嵩高白云覆万里，凭轼人松醪泻新。
和王维三首
胡寅（宋代）

蓬门相直是南山，傍着丹梯尚可攀。
野兴旧同流水远，道心今共白云閒。
风流子 西山晚眺
汤传楹（明代）

东风细雨，斜阳外、芳草未曾休。奈锦缆牙樯，香车宝马，还春旧例，谁事清游。

聊尔尔、去携金谷酒，来泛木兰舟。云脚垂青，烟梢涨渌，吟魂欲断，望眼频收。

长堤共搔首，看晚山无数，围住闲愁。度尽篮舆径里，柳岸桥头。

看三分诗料，一肩林影，两行归客，几曲春洲。人逐飞鸦争渡，月在中流。
次韵赵任卿至北苑二首
韩元吉（宋代）

好雨惊连夜，疏种喜报晨。
池心春涨绿，花面晓妆匀。
野渡经年别，官茶几焙新。
风光为传语，何事曲江滨。
足娱山亭观梅
释居简（宋代）

紫萼腾芳金撚须，一花破白万花疏。若非参子黄昏后，应是华风邂逅初。

楼上略停横玉手，垄头聊代故人书。潢流漫漫无清影，试瀹山泉导石渠。
李都尉重阳日得苏属国书
白行简（唐代）

降虏意何如，穷荒九月初。三秋异乡节，一纸故人书。

对酒情无极，开缄思有馀。感时空寂寞，怀旧几踌躇。

雁尽平沙迥，烟销大漠虚。登台南望处，掩泪对双鱼。
日高睡
元稹（唐代）

隔是身如梦，频来不为名。怜君近南住，时得到山行。
赋得行不由径
王炎（宋代）

邪径趋时捷，端心恶此名。长衢贵高步，大路自规行。

且虑萦纡僻，将求坦荡情。讵同流俗好，方保立身贞。

远迹如违险，修仁在履平。始知夫子道，从此得坚诚。
夜半走笔酬寿翁 其二
张孝祥（宋代）

二年尘土堆中坐，一到南楼眼暂开。风静江平留不得，待教黄鹄送诗来。
得家书
沈与求（宋代）

国步犹艰棘，不堪频问家。霜毛失翠葆，蒿目乱玄花。

孤客知时节，殊方度岁华。干戈就休息，归理邵平瓜。
四非歌
葛洪（魏晋）

晨登太霞宫，挹此八王兰。夕入玄元阙，采蕊掇琅玕。

濯足匏瓜河，织女立津盘。吐纳挹景云，味之当一餐。

紫微何济济，璚轮复朱丹。朝发汗漫府，暮宿勾陈垣。

去去道不同，且各体所安。二仪设犹存，奚疑亿万椿。

莫与世人说，行尸言此难。
柳
李静独（宋代）

颜色鲜明能几时，未辞黄叶已辞枝。
都缘爱管闲离别，多恨多愁故早衰。
岭云
梅尧臣（宋代）

片雨过青天，山云归绝岭。
林际隐微虹，溪中落行影。
还看陇首飞，复爱山间静。
己酉赴桂初宿会江驿用徐意一韵
李曾伯（宋代）

江海三吴会，萍途一昔栖。
路迎来阜北，船趁长潮西。
鱼鸟随情适，鹏蜩付物齐。
羊裘人底处，烟雨故踪迷。
代梅所戏答正仲用韵赠管城子二绝
舒岳祥（宋代）

谁将明月作边愁，玉兔毫成是素秋。
缚取山中毛氏族，盛行文教寝旄头。
长亭怨慢 赋得春日凝妆上翠楼，和叶蕃鲜
毛奇龄（清代）

春已暮、画奁频启。朝日穿来，又在眉际。◇粉将施，弹绵先拂、镜儿里。

木瓜渍了，又添上、新红子。为要好情多，还则向傍人、问个匀未。

昼长绣褶暖，换却筛罗浅绮。薰嫌石叶，叠下郁金细细。

临行道、履线将残，踏不得、楼头新𦇧。谁曾顾楼前，楼外暮春馀几。
李方叔挽词二首 其二
苏过（宋代）

豪气峥嵘老不除，求田未分赋归欤。功名日暮空弹铗，须发霜彫为著书。

想像柴门延履舄，凄凉滍水但丘墟。从今忍过西州路，暮树悲风拥素车。
自伤二首 其二
赵完璧（明代）

同游渐损逝川波，病体支离奈老何。甲子已周仍有几，春秋过盛亦无多。

仙凡枘凿终难合，海岳沈迷岂易磨。学道未成双鬓雪，悠悠人事日蹉跎。
宿张家店，壁间有赵民则一绝句，云舍策投床
杨万里（宋代）

督邮不敌客愁浓，那更秋宵一笛风。
公子何曾知许事？旷怀也解与人同。
胡氏杀虎歌
徐世隆（金朝）

滨州浡海县，兵籍有刘平。其妻曰胡氏，艰险常同经。

起赴零阳戍，仍辇两儿行。暮宿沙河岸，忽闻啸风声。

一虎蹲其间，视平若孩婴。吞臂曳之去，胡氏跃且惊。

走逐十馀步，掣足与虎争。急呼儿取刀，屠虎肝肠倾。

虎毙平脱口，扶归季阳城。一支骨已碎，三日目乃瞑。

夫殁入黄泉，妇哭入青冥。风云变黯澹，禽鸟为悲鸣。

帅府取皋比，列状达省庭。庭庭状其义，复户仍免征。

旌表见国政，激劝通人情。大哉夫妇恩，直与生死并。

死同葬虎腹，生同食虎羹。谁谓荆钗辈，乃有如此英。

班班古列女，好事多丹青。宜将杀虎传，题编家家屏。
第二回回头诗
曹雪芹（清代）

一局输赢料不真，
香销茶尽尚逡巡。
欲知目下兴衰兆，
须问旁观冷眼人。
天机
张侃（宋代）

汎观物理任天机，莫泥春残事遽非。蝶粉莺衣阴处泊，燕泥鸥雪雨中归。

装成閒景真堪玩，写入清吟细解围。一榻凉风清午暑，拙翁睡起理絺衣。
奉陪赵大夫游桓山
陈师道（宋代）

後水喧江落浑黄，晚云障日作微凉。
笙歌声里旌旗动，罗绮丛中语笑香。
劝相秋郊开稔熟，摩娑苔壁吊荒亡。
风流一代今山简，有底樽前著葛强。
霜天晓角（寿吴蒙庵）
刘辰翁（宋代）

臞然如竹。自是天仙福。小小画堂锦样，听人唱、鹤飞曲。

橙橘黄堂绿。蟹到新篘熟。便做月三十斛，饮不尽、菊潭菊。
题亚愚江浙纪行集句诗
杨之麟（宋代）

上人胸次有文机，信手招来总是诗。
莫问铺排谁句子，逼人清压雪梅枝。
十二月二十一日雪中早朝
刘敞（宋代）

海风水群飞，中夜满城雪。闻鸡倒衣起，犹谓庭下月。

出门望天地，高下同莹洁。念非汗漫期，驱马正迷辙。

我本江湖人，云端想华阙。今来恍自失，旅唱空愁绝。
熊罴岭望雪
顾璘（明代）

熊罴岭头望雪花，千林万壑玉交加。若为扫尽浮云色，夜拥狐裘看月华。
句
陈般（宋代）

四十三年住此间，八十八岁尚红颜。
中春亭雪夜寄西邻韩李二舍人
武元衡（唐代）

广庭飞雪对愁人，寒谷由来不悟春。

却笑山阴乘兴夜，何如今日戴家邻。
乘兴可以访戴
李新（宋代）

潇湘千里冻谁结，夜趣小伧驾桃叶，
故人此心思见之，幸有寒光交雪月。
兴来兴尽我自乐，棹去棹回共何约。
入门篝火拨新醅，相对此君殊不恶。
望不来
曹邺（唐代）

见花忆郎面，常愿花色新。为郎容貌好，难有相似人。
中牟道中二首
陈与义（宋代）

雨意欲成还未成，归云却作伴人行。
依然坏郭中牟县，千尺浮人管送迎。

杨柳招人不待媒，蜻蜓近马忽相猜。
如何得与凉风约，不共尘沙一并来！
童丱须知 乐声篇
史浩（宋代）

乐声表至和，在乎民共乐。百姓或怨咨，八音徒振作。

朝歌商纣擒，煖响奏婴缚。四海得欢心，全胜听弦索。
元旦 其三
李孙宸（明代）

去年当此日，楚泽泛扁舟。可是皇华使，真成汗漫游。

五云瞻晓日，万里隔沧洲。又忆追趋地，何人侍冕旒。
秋声
陆游（宋代）

人言悲秋难为情，我喜枕上闻秋声。
快鹰下韝爪觜健，壮士抚剑精神生。
我亦奋迅起衰病，唾手便有擒胡兴，弦开雁落诗亦成，笔力未饶弓力劲。
五原草枯苜蓿空，青海萧萧风卷蓬，草罢捷书重上马，却从銮驾下辽东。
秦后作
曹邺（唐代）

大道不居谦，八荒安苟得。木中不生火，高殿祸顷刻。

谁将白帝子，践我礼义域。空持拔山志，欲夺天地德。

轵道人不回，壮士断消息。父母骨成薪，虫蛇自相食。

鼎乱阴阳疑，战尽鬼神力。东郊龙见血，九土玄黄色。

鼙鼓裂二景，妖星动中国。圆丘无日月，旷野失南北。

徒流杀人血，神器终不忒。一马渡空江，始知贤者贼。
游归来园追想主人高风恨不及见因赋二诗 其一
蔡戡（宋代）

相门戚畹昔无邻，令代衣冠不乏人。怪底山林成独往，从渠钟鼎漫横陈。

居官政自风流在，教子空馀翰墨新。蕙帐寂寥人不见，几多花鸟怨青春。
捣练子 次大姊秋日即景韵
李淑慧（清代）

秋日短，绣帘垂。减线光阴着意催。春色未来秋色老，菊花莫绣绣寒梅。
赠吕元玘
华岳（宋代）

周末见人歌采芑，楚先闻客赋离骚。
胸中有气不能吐，空使虹蜺万丈高。
五星躔度歌
成鹫（清代）

大哉圆象齐方舆，仰观俯察均皇图。紫垣北极帝所居，太微天皇邻京都。

十二次舍罗交衢，二十八宿为蘧庐。五行五纬随居诸，黄道赤道相驰驱。

有时累累如贯珠，有时落落分方隅。群分类聚岂有殊，声应气求良不孤。

昨宵星聚牛女墟，占星夜发天官书。三台八座弘庙谟，连城合璧皆璠玙。

岁星乃是中大夫，太白曾为仙酒徒。火南水北持两枢，镇星静镇番与禺。

文明应运交相孚，登高作赋谐笙竽。明月皎皎藏冰壶，景星熠熠辉含誉。

昭回云汉澄江湖，璿玑错落光石渠。赓歌逸韵追唐虞，天清地宁游以娱。

南皮宾从多应徐，谈天邹衍胡为乎。众星拱北今何如，天门无路曳长裾。

噫欷歔，星辰在天人在涂，比肩接踵争先趋。迟留伏逆数不诬，勾已芒角徵则符。

著明垂象会如此，何能怫郁长守株。吾将以尻为轮，以神为马，六气之辨以为车。

追飞流，排彗孛，挟五曜而游乎六虚，身虽老矣心区区。

噫欷歔，大哉圆象齐方舆，身虽老矣心区区。
兴庆池侍宴应制
苏颋（唐代）

降鹤池前回步辇，栖鸾树杪出行宫。山光积翠遥疑逼，

水态含青近若空。直视天河垂象外，俯窥京室画图中。

皇欢未使恩波极，日暮楼船更起风。
中秋佳月独游垂虹亭有怀胡完夫苏子瞻钱安道
陈舜俞（宋代）

玉兔光中系小桅，长虹影里倒樽罍。
一年此夜清秋半，万里无云霁色开。
月女婵娟如有旧，波神安稳亦怜才。
合须豪饮酬佳赏，不共乌台御史来。
木兰花慢·恨莺花渐老
万俟咏（宋代）

恨莺花渐老，但芳草、绿汀洲。纵岫壁千寻，榆钱万叠，难买春留。梅花向来始别，又匆匆、结子满枝头。门外垂杨岸侧，画桥谁系兰舟。
悠悠。岁月如流。叹水覆、杳难收。凭画阑，往往抬头举眼，都是春愁。东风晚来更恶，怕飞红、怕絮入书楼。双燕归来问我，怎生不上帘钩。
瑞香花新开五首 其五
杨万里（宋代）

馨德潜丘壑，春风是往还。新从众香国，移种洞庭山。

孤韵真无对，千花夐莫攀。骚经吾欲续，谱入芷蘅间。
过潼关
邵雍（宋代）

禁密因离乱，机闲为太平。
山河虽设险，道德岂容争。
不究千一义，空传百二名。
遐方久无外，何复用鸡鸣。
新年第二夜荅处上人宿玉芝观见寄
戴叔伦（唐代）

阳春已三日，会友闻昨夜。可爱剡溪僧，独寻陶景舍。
欲雪
张嵲（宋代）

欲雪未雪天糢糊，冻行沙尾鶬鸹呼。
北风刮耳立不住，更骑钝马穿枯芦。
两生怜我意不舒，江头三日占樯乌。
高堂明朝置安舆，买羊沽酒偿勤劬。
阻水戏呈几复二首
黄庭坚（宋代）

秋风落木秋天高，月入金樽动酒豪。
过眼衰荣等昏晓，勿嗟迟速把心劳。
送松冈黄提干
释道璨（宋代）

森物如公岂久淹，极和平处极森严。
无心为禄长思去，直道从森肯避嫌。
学务躬行惟恐失，贫於未仕不言廉。
书边大有閒田地，有只从今只学钳。
颂古四十八首 其十一
释慧开（宋代）

眼流星，机掣电。杀人刀，活人剑。
次卓仁夫元宵雪中三绝
胡仲弓（宋代）

绣帘直下整云鬟，歌舞丛中强自懽。
兴尽归来太多事，不如高卧学袁安。
赠芮医
刘宰（宋代）

乳母夜深纫故衣，针堕儿侧姥不知。
儿肤受针口啼哭，展转无眠计入肉。
明日啼声甚夜来，问儿疾苦谁能猜。
拊摩忽到伤针处，儿啼欲绝姥方悟。
医师睨视了无策，邻母嗟悉来睹。
群儿窃听闻，肩竦毛发竖。
芮生昻然来，自言医此屡。
探怀出良药，布指摧针路。
斯须颖脱出，肌理自如故。
嗟哉此神术，小试辄如许。
我闻在昔陈留市，刀鑷工中人避世。
至今山谷后山诗，明日夜光光照地。
又闻宋人有药手不龟，世世澼絖无赢赀。
客得其方说吴主，大败越师因胙土。
方今北境犹多虞，万金良药时所须，
汝胡不往此踟蹰。芮生莞尔笑，
倖利吾所诮。喟彼陈留翁，
异世或同调。
南堂八绝句 其二
邹浩（宋代）

桐竹交阴覆广庭，秋风时与叶争鸣。可怜一曲明君操，不似高山流水声。
宿庄家二首
刘克庄（宋代）

初秋风露变，偶出憩庄家。
原稼无全穗，陂荷有晚花。
疏钟逾涧响，微月转林斜。
邻媪头如雪，灯前自绩麻。
和子瞻铁拄杖
苏辙（宋代）

截竹为杖瘦且轻，石壑竹破误汝行。
削木为杖轻且好，道远木折恐不到。
闽君铁杖七尺长，色如黑蛇气如霜。
提携但恐汝无力，撞坚过嶮安能伤。
柳公虽老尚强健，闭门却扫不复将。
知公足力无险阻，怜公未有登山侣。
回生四海性一身，袖中长剑为两人。
洞庭漫天不觉过，半酣起舞惊鬼神。
愿公此杖亦如此，适意遨游日千里。
归来倚壁示时人，海外苍茫空自记。
和陶渊明归去来辞
秦观（宋代）

归去来兮，眷眷怀归今得归。念我生之多艰，心知免而犹悲。

天风飘兮余迎，海月炯兮余追。省已空之忧患，疑是梦而复非。

及我家于中途，儿女欣而牵衣。望松楸而长恸，悲心极而更微。

升沉几何，岁月如奔。嗟我宿昔，通籍璧门。赐金虽尽，给札尚存。

愧此散木，缪为牺尊。属党论之云兴，雷霆发乎威颜。

淮南谪于天庖，予小子其何安。岁七官而五谴，越鬼门之幽关。

化猿鹤之有日，讵国光之复观。忽大明之生东，释累囚而北还。

酾天汉而一洗，觉宇宙之随宽。归去来兮，请逍遥于至游！

内取足于一身，复从物兮何求？荣莫荣于不辱，乐莫乐于无忧。

乡人告予以有年，黍稷郁乎盈畴。止有弊庐，泛有扁舟。

濯余足兮寒泉，振余衣兮古丘。洞胸中之滞碍，眇云散而风流。

识此行之匪祸，乃造物之馀休。已矣哉！桔槔仰无已，时举觞自属聊淹留！

汝今不已将安之？封侯既绝念，仙事亦难期。依先茔而洒扫，从稚子而耘耔。

修杜康之废祠，补由庚之亡诗。为太平之兴老，幅巾待尽更奚疑！
隆兴书堂自警三十五首
陈淳（宋代）

开卷必起敬，肃容正冠襟。
如侍圣贤侧，亲承謦欬音。
晨起仙
徐积（宋代）

帐外双童持剑履，一榻红云睡初起。满面清风漱月华，瑶浆更挹明河水。
再和嘉父见贻
晁补之（宋代）

使君心赏在高山，栎社宁烦匠石看。
能似鼠多愁渡谷，仕如鲶钝笑缘竿。
威仪披雾窥文豹，音韵当衢听玉鸾。
曾共广陵花下醉，绨袍应叹一何寒。
次韵和元舆待制后浦宴集三首 其一
郭祥正（宋代）

往岁遭风洞庭浦，悔不携锄从老圃。昨日金城逢故人，万丈虹老思一吐。

更在芙蓉池上游，桂枝为楫木兰舟。舞妓相将棹歌去，疑是西施浣纱处。

皓腕翩翻雪藕丝，婉若游龙或惊鹜。愿公对客少留连，早晚沙堤问归路。
将游甬东王青州伯仲见过作（以下《客越志》
王稚登（明代）

主人出门去，客子入门来。
主人为客留，若下花前开。
借问客谓谁，东海王青州。
一双明月珠，夜照沧溟流。
人言王家太戆直，灌夫醉骂程不识。
我谓王家无世情。
孔融尔汝祢正平。
烈士肝肠铁一片，安能尽逐时人面。
时人面好心如云，白衣苍狗须臾变。
问我马何白，问我车何素。
知君兄弟有心者，我为悲辛述其故。
前年射策游都下，腰佩蒯缑骑瘦马。
黑裘半敝难告人，朱门欲谒无知者。
汝南相公识我早，握手交欢尽倾倒。
此日郗超真再生，当时项斯何足道。
吟成五字愈头风，奏罢一篇称丽藻。
寻常未遇不自怜，及至相逢方觉好。
倾都闻知声啧啧，紫闼金门皆接席。
殿中荐作校书生，桥上推为题柱客。
刀环筑开司隶门，马蹄阑入金吾宅。
灞陵醉尉不敢呵，半夜弹筝洛阳陌。
从来人事有变迁，从来结交无百年。
我既还家相公没，长斋绣佛学逃禅。
贝树为庵深巷里，芙蓉起塔小堂前。
翟公门第寒如水，薛公宾客散如烟。
千金宝剑何人是，一束生刍若个边。
今朝絮酒兼炙鸡，明日千山与万溪。
别君不是无双泪，留向陈蕃墓上啼。
柳林词四首 其二
揭祐民（元代）

虞人得意勤张罗，四入驺囿兽靡他。雪鹰腾击认鹏过，下掠雁鹜空鴐鹅，圣皇祝网仁心多。
山房春事
王应华（明代）

春深春事懒，春暖换春衣。三径词人过，名园春色归。

风生花暗落，雨后果初肥。只恐红尘到，呼童日掩扉。
挽新昌王明府吉甫
林表民（宋代）

不见高人祇自悲，每哦佳句望乌衣。浣花风月参谋去，采药溪乌茂宰归。

万里险艰头已白，半生功业梦还非。阿戎盍上青云路，奕世清门要发挥。
诗 其五
拾得（唐代）

得此分叚身，可笑好形质。面貌似银盘，心中黑如漆。

烹猪又宰羊，誇道甜如蜜。死后受波吒，更莫称冤屈。
题束季博山园二十首·桃源
牟巘五（宋代）

桃源逃不彻，真境宛在目。
要令千载下，知有古风俗。
次韵周次公 其二
韩淲（宋代）

自觉颓然已白头，尘尘何地不周流。从渠胶扰蜗牛角，连雨清寒正麦秋。
食蛤蜊
李正民（宋代）

泊水沈沙族类丰，外缄顽壳力难攻。虽云眉目亏天巧，谁使琼瑶美内充。

海畔屡曾逢野士，坐间那复识王融。一樽风味思倾倒，赖有芳鲜可荐公。
夜坐阅书
方一夔（宋代）

贾不至千万，仕不至万石。时穷两不遂，衰鬓秋萧瑟。

平生用力处，文字派六籍。胸中万斛泉，老不出涓滴。

丈夫处世间，志愿何时毕。抱此无用物，价重连城璧。

蛟龙死泥沙，蟠屈留遗迹。政使传后人，虚名复何益。
凤凰台上忆吹箫·香冷金猊
李清照（宋代）

香冷金猊，被翻红浪，起来慵自梳头。任宝奁尘满，日上帘钩。生怕离怀别苦，多少事、欲说还休。新来瘦，非干病酒，不是悲秋。
休休，这回去也，千万遍《阳关》，也则难留。念武陵人远，烟锁秦楼。惟有楼前流水，应念我、终日凝眸。凝眸处，从今又添，一段新愁。(版本一)

香冷金猊，被翻红浪，起来人未梳头。任宝奁闲掩，日上帘钩。生怕闲愁暗恨，多少事、欲说还休。今年瘦，非干病酒，不是悲秋。
明朝，者回去也，千万遍阳关，也即难留。念武陵春晚，云锁重楼。记取楼前绿水，应念我、终日凝眸。凝眸处，从今更数，几段新愁。(版本二)
本厅侯恩子荣
林占梅（清代）

觞祝兹逢耳顺年，遥遥花甲正周天。身当老境筋骸健，名策清时福寿全。

袁守心田同佛子，邺侯气概拟神仙。会看玉杖扶行稳，与宴欣符叟满千。
余在制勘院昼卧念故山经行处用空山无人水流花开为韵寄山中道友八首 其二
释德洪（宋代）

扫径偶停帚，幽怀凝伫间。暮樵迷向背，馀响答空山。
叠前
晁说之（宋代）

董生今日窥园圃，几许伤心涕泪垂。
金令不行呈木怪，无端灾异乐哀为。
野望
陈师道（宋代）

霜叶红於染，吹花落更馨。
平江行诘曲，小径夹葱青。
度鸟开愁眼，遥山入画屏。
畏人惟可饮，从俗郤须醒。
海上谣
欧大任（明代）

我昔何所游，鼓柁祢衡鹦鹉洲。今日是何日，天涯飘泊沙棠舟。

今头日近长安远，浮云万里令人愁。天吴出没摇九首，连天白浪牛声吼。

南海庙前枫树青，帆飞失却扶胥口。早潮东下暮潮还，歌罢扣舷仍饮酒。

醉归越王城，北望越王台。越王昔日繁华地，只今零落生青苔。

贵亦不足羡，贱亦不足憎。乘桴者何人，而有万古名。

卢敖汗漫应相待，欲破长风海上行。
女冠子
杨芳灿（清代）

多生慧业。忆在蕊珠宫阙。玉台前。明镜圆规月，轻罗澹卷烟。

机中挑锦字，花底语香弦。无限关心事，惜华年。
暮风独坐
王洪（明代）

寂寂柴门野水滨，那堪独坐对风尘。自惭白发长为客，未信青风不负人。

莺啭祗怜怀友切，雁稀谁与寄书频。故乡一望沧波阔，幽梦无端入紫宸。
和潘经略广州峡山五首
释宝昙（宋代）

自公湘中去，雁断致书寡。
今年从默斋，五字闻大雅。
青灯话畴昔，白首问茅价。
十里五里间，水竹肯轻舍。
山中奉寄通判杨宗博二首 其二
岳珂（宋代）

步壑斗堪摘，登楼云与齐。未应随日涉，犹欠乐天题。

旧览开青眼，新编写赫蹄。便须联和轴，寄我小山西。
浣溪沙
李弥逊（宋代）

向日南枝不奈晴。无风绛雪自飘零。画楼更作断肠声。

小侧金飘迎落蕊，高烧银烛照残英。生愁斜月酒初醒。
九日登楼二首 其二
李光（宋代）

木落秋容静，时平国势雄。望云心自远，采菊兴谁同。

诗酒浮生过，功名一笑空。留连凭痛饮，冠帻任高风。
风入松 草桥阻风雨作
程敏政（明代）

萧萧阴雨渐经旬。有意暗摧春。林鸠来往缘何事，声不住、故恼征人。

没脚泥壅岸尾，打头风断河漘。篷推蓬、偏感异乡身。

归梦夜来频。江南江北家千里，心随舵去住无因。

兀坐悄然自数，半生多少苦辛。
宰余姚道咏上虞山水二首
赵子潚（宋代）

重华遗泽在东州，景物留奇聚胜游。
翠湿金罍山独秀，碧环玉带水交流。
避暑山寺二首
苏籀（宋代）

瓜瓠成时肆割烹，芰莲相属足逢迎。
扫宽堂庑嚣烦解，汲冷盆壶頮濯清。
畏景贤愚殊苦乐，凉飚遍洒不堪名。
倦禅谩许絺衣挂，秋朔逍遥竹几横。
摘得新 其五 新桥
吴绮（清代）

溪南好，新桥一道通。雁齿溪边飞宿鹭，鱼鳞花下偃垂虹。

画槛正当中。
云庵生辰十一首 其二
释德洪（宋代）

一句全提离死生，如今非住昔非行。若知此老无今古，便解临机透识情。

满院松声霜后好，十分山月夜来清。儿孙要识吾宗旨，只个金刚瞎眼睛。
看梅
李龙高（宋代）

蹋雪迢迢过水涯，翠禽见客却咨嗟。
此翁只识孤山路，不识玄都观里花。
社会饮陈太守于乔宅赏海棠
欧大任（明代）

海国花开锦石栏，星桥火树并留欢。红霞夜向朱帘落，赤琯春停翠袖看。

定惠院边酣未醒，沉香亭上睡初残。使君绛帐如南郡，不畏东风料峭寒。
寿吕浩翁端明
顾逢（宋代）

寿乐长生宴，欢声满座频。
华灯留五日，今夕庆千春。
且作山中相，直诚天上人。
儿孙列庭下，冰玉更相亲。
蝶恋花·上巳召亲族
李清照（宋代）

永夜恹恹欢意少。空梦长安，认取长安道。为报今年春色好，花光月影宜相照。
随意杯盘虽草草。酒美梅酸，恰称人怀抱。醉里插花花莫笑，可怜春似人将老。
蝶恋花·梨叶初红婵韵歇
欧阳修（宋代）

梨叶初红婵韵歇。银汉风高，玉管声凄切。枕簟乍凉铜漏彻。谁教社燕轻离别。草际虫吟秋露结。宿酒醒来，不记归时节。多少衷肠犹未说。珠帘夜夜朦胧月。
简刘吉父
王谌（南北朝）

长安为客者，皆是利名人。
只有君同我，惟添病与贫。
秋风篱下菊，夜雨水边莼。
拟共租船去，归家趁小春。
赠老鸡
陆游（宋代）

场中啄粟树头栖，三唱明星出尚低。
关路元无孟尝客，吴儿莫议会稽鸡。
送惟晤游庐山
苏颂（宋代）

飞锡指湓城，秋风一衲轻。
溪云随晚渡，岭月伴晨征。
敏思登临发，空谈举动明。
他时二林会，名字继融生。
示儿
陆游（宋代）

死去元知万事空，但悲不见九州同。
王师北定中原日，家祭无忘告乃翁。
星岩二十景 其七 蓬壶仙径
谭谕（明代）

石径盘旋接汉霄，白云流水隔虹桥。缑山跨凤吹笙侣，东去扶桑路不迢。
夜登甘露山二首
刘克庄（宋代）

月落宿禽起，幽人殊未回。
不知何处磬，迢递过山来。
四月五日游淮云寺仪上人限韵求题
陆伸（宋代）

得见支郎半醉中，相将高阁咏南风。
岂缘避暑追河朔，自为伤春到瀼东。
说法竿头惭未会，谈经注脚喜能同。
何年许入云门社，办取青鞋出软红。
颂古二十八首
释道川（宋代）

生死有无佛，虚名如电拂。
俊鹞博天飞，不打篱边鹘。
无欠无馀若太虚，不知谁解强名模。
寄久监收
释重顯（宋代）

田中稻熟及时收，颗粒圆成免外求。
一日归来古岩上，白云红树共悠悠。
潇湘八景 其七 烟寺晚钟
周密（宋代）

半空兰若岚翠霏，千点万点林鸦归。疏烟灭没冷幡影，沉沉绿树生春晖。

孤钟殷殷度残雾，响透松梢惨将暮。山椒暝色失浮图，隔岸残僧尚呼渡。
题倪幻霞良常草堂图
陆友（元代）

家住华阳洞，长松映草堂。平生有高致，不似贺公狂。
不出偶成二首 其二
张耒（宋代）

结茅亭下小池新，积雨通沟滟晚春。风掠尘埃出明镜，影吞林木卧青云。

泥中蘋藻生无数，江上鵁鶄坐得闻。太液渐台深斗极，乘閒杖履得相亲。
玉照堂观梅二十首 其十
张镃（宋代）

别开庭院近莲塘，油榭栏干小扇窗。更取梅花瓶内插，放教清梦月横江。
新晴山月
文同（宋代）

高松漏疏月，落影如画地。
徘徊爱其下，及久不能寐。
怯风池荷卷，疾雨山果坠。
谁伴予苦吟，满林啼络纬。
庚子夏初携二儿府试湆溪早发
张天赋（明代）

山色分东曙，征衣袭晓寒。苗生初展绿，梅熟尚留酸。

旅思凭诗遣，岩花带笑看。天风如有约，九万助鹏抟。
黄犊
陆游（宋代）

卖刀买黄犊，用以事耕稼。
凄风山北秋，缺月溪西夜。
小童拾竹枝，相呼聊一跨。
秋来作栏成，参差出林罅。
青烟起草积，微火近茅舍。
未言东作功，此景已可画。
中秋不见月
韩琦（宋代）

中秋宜月不教晴，人倚危楼意未平。任是他时圆更好，争如今夜略分明。
赠李营丘
刘鳌（宋代）

六幅冰绡挂翠庭，危峰叠嶂斗峥嵘。
却因一夜芭蕉雨，疑是岩前瀑布声。
同赋山寺郁李花
苏颂（宋代）

小树扶疏若剪裁，新英浓淡对山斋。
青红相间垂罗带，华叶同开缀宝钗。
未必无言芳径列，须看成实翠珠排。
禅扃掩映情多感，药谱标题品最佳。
众卉分敷争欲并，三春颜色此谁偕。
谁怜寂寞游观少，便与移根向玉阶。
次韵酬显庵寄茶
许及之（宋代）

显庵多别又多年，小草蝇头越瞭然。觅句不为禅所缚，住山长是佛相怜。

无从饮酒过莲社，尚肯分茶到玉川。肉食正惭无补报，归心已驶不须鞭。
自题所作画
杨深秀（清代）

深林叠巘隐牛宫，略彴弯环处处通。槲叶冷回千嶂溜，稻花香飐一川风。

鱼龙卷水江翻白，燕雀穿云日漏红。闻道故园春不雨，聊将泼墨补天功。
送侍御帅夔府
喻良能（宋代）

四海犹多事，中原未版图。
皇心思启沃，赤子望沾濡。
八阵难留滞。三阶拱进趋。
藏弘宁有意，江左待夷吾。
桂州筵上赠胡予女
陆岩梦（唐代）

自道风流不可攀，却堪蹙额更颓颜。眼睛深却湘江水，

鼻孔高颓华岳山。舞态固难居掌上，歌声应不绕梁间。

孟阳死后欲千载，犹在佳人觅往还。
田舍即事十首
刘克庄（宋代）

小榭无丹雘，低墙略塈茨。
辛勤趋穑事，快活过花时。
懒献嘉禾颂，闲赓滞穗诗。
幸生太平世，不乐复何为。
看潮亭
郭祥正（宋代）

缥缈孤亭出，深沈一径开。须当踏雨去，且欲看潮来。
秋日书怀
薛嵎（宋代）

万事荣枯一聚尘，尘中谁是独醒人。
壮无学力吟将退，老入贤关路转贫。
昨夜立秋凉到晓，空斋对月静如宾。
首阳千载蕨薇绿，唯有夷齐纪逸民。
清明客感二首 其二
缪重熙（清代）

清明何客不思家，况复狼烽处处哗。真假乱传讹战守，阴晴叠见幻云霞。

红深桃坞方迷蝶，翠满杨枝已匿鸦。此日屋乌殊得所，不携书剑走天涯。
任廷平归京
梅尧臣（宋代）

言之少室西，定陟轘辕险。
归心不避危，夕枕屡成魇。
秋声故苑空，野气荒陵掩。
独念京洛尘，曾将客衣染。
岁晏感怀 其一
赵鼎（宋代）

欲雪浓云冻不收，凄寒偏著敝貂裘。客愁有许要排逐，岁事无多难挽留。

畴昔谩怀三径约，飘零聊用一樽酬。即看瑶草光风转，作意湖山汗漫游。
逍遥台
陈岩（宋代）

拂面溪风洒洒清，轻衫短帽御风行。
逍遥自是天游乐，不结沙鸥水石盟。
洞仙歌 舍后山中见群鹿
梁寅（元代）

孤峰碧峭，长云中瑶草。群鹿＊＊怪希有。想嵩阳少室，曾伴松乔，知踏遍、白石苍苔多少。逸人尘外趣，医凤骖鸾，梦上瀛洲历蓬岛。蓦见此山中、便对烟霞，喜共约、长为侪友。为借问、仙翁在何方，愿同往从之，遍窥岩岫。
丁桥晓行
方回（元代）

苕水无声镜面光，渔家孤艇泊中央。
十幅生绡谁画得，一轮斜月一篷霜。
金陵即事 其四
黄文雷（宋代）

王谢风流自一时，长干古巷记乌衣。寻常百姓几番换，那有当年燕子飞。
赠卫八处士
杜甫（唐代）

人生不相见，动如参与商。
今夕复何夕，共此灯烛光。
少壮能几复，鬓发各已苍。
访旧半为鬼，惊呼热中肠。
焉知二十载，重上君子堂。
昔别君未婚，儿女忽成行。
怡然敬父执，问我来何方。
问答乃未已，驱儿罗酒浆。(乃未已 一作：未及已；驱儿 一作：儿女)
夜雨剪春韭，新炊间黄粱。
主称会面难，一举累十觞。
十觞亦不醉，感子故意长。
明日隔山岳，世事两茫茫。
梁园吟
李白（唐代）

我浮黄河去京阙，挂席欲进波连山。
天长水阔厌远涉，访古始及平台间。
平台为客忧思多，对酒遂作梁园歌。
却忆蓬池阮公咏，因吟“渌水扬洪波”。
洪波浩荡迷旧国，路远西归安可得！
人生达命岂暇愁，且饮美酒登高楼。
平头奴子摇大扇，五月不热疑清秋。
玉盘杨梅为君设，吴盐如花皎白雪。
持盐把酒但饮之，莫学夷齐事高洁。
昔人豪贵信陵君，今人耕种信陵坟。
荒城虚照碧山月，古木尽入苍梧云。
梁王宫阙今安在？枚马先归不相待。
舞影歌声散绿池，空馀汴水东流海。
沉吟此事泪满衣，黄金买醉未能归。
连呼五白行六博，分曹赌酒酣驰晖。
歌且谣，意方远。
东山高卧时起来，欲济苍生未应晚。
题傅侍郎寒碧十五韵·种杏
陈宓（宋代）

夭桃太繁媚，清瘦却怜梅。
酌此二妙质，为君出奇开。
酿作千日酒，高仙下崔嵬。
送陶铣弃举荆南觐省
岑参（唐代）

明时不爱璧，浪迹东南游。何必世人识，知君轻五侯。

采兰度汉水，问绢过荆州。异国有归兴，去乡无客愁。

天寒楚塞雨，月净襄阳秋。坐见吾道远，令人看白头。
次韵前人题曹娥庙二首 其二
赵抃（宋代）

哀哀江上救沈尸，墓木留形世所悲。得旨春秋参祀典，孝诚今日再逢时。
满庭芳
刘克庄（宋代）

凉月如冰，素涛翻雪，人世依约三更。扁舟乘兴，莫计水云程。忽到一洲奇绝，花无数、多不知名。浑疑是，芙蓉城里，又似牡丹坪。

蓬莱，应不远，天风海浪，满目凄清。更一声铁笛，石裂龙惊。回顾尘寰局促，挥袂去、散发骑鲸。蘧蘧觉，元来是梦，钟动野鸡鸣。
后洞山口晚赋
朱熹（宋代）

日落千林外，烟飞紫翠深。寒泉添壑底，积雪尚崖阴。

景要吾人共，诗留永夜吟。从教广长舌，莫尽此时心。
哭吴耀远
王炎（宋代）

孤陋无如我，交亲赖有君。
方图来往数，岂意死生分。
自卜牛眠地，今归马鬣坟。
不能浇斗酒，忍遽述铭文。
次韵酬奚兄
方岳（宋代）

但得梅花过一冬，那须圣酒送文穷。
扬州不见梅花面，莫是何郎句未工。
奉别道先
吕南公（宋代）

邂逅过从两载强，诗书存问满藜床。光荣得路谁非友，道义心知独不忘。

圣代君才多勉勉，中年吾发已苍苍。牙弦自此聊停缓，万里穷山隔帝乡。
蝶恋花
欧阳修（宋代）

梨叶初红蝉韵歇。银汉风高，玉管声凄切。枕簟乍凉铜漏彻。谁管社燕轻离别。

草际虫吟秋露结。宿酒醒来，不记归时节。多少衷肠犹未说。珠帘夜夜朦胧月。
己酉除夕
萧中素（清代）

寒烟漠漠雨濛濛，万井千村暮霭中。尽道岁除残历改，因嗟身老壮图空。

辛盘佐酒犹存古，草阁题诗不送穷。回忆共游频屈指，白头能有几人同。
次韵陈伯模见赠之什
刘弇（宋代）

秀语惊人自昔年，津涯今见浩无边。情逾玉璧虞卿赠，味赛鮧鱼宋帝便。

易驷始惭中且下，鏖兵信是一当千。端应消得乡闾贺，橐楮新藏朱鹭篇。
正月十四夜曝书台候月不至
张萱（明代）

春游午夜正蹁跹，秉烛登台思黯然。尘匣未开天上镜，星桥惟放火中莲。

歌声舞影争相媚，雨意云情转可怜。怪底嫦娥亦羞涩，清光不到酒尊前。
次韵刘景文赠傅义秀才
苏轼（宋代）

幼眇文章宜和寡，峥嵘肝肺亦交难。
未能飞瓦弹清角，肯便投交戏泼寒。
忽见秋风吹洛水，遥知霜叶满长安。
诗成送与刘夫子，莫遣孙郎帐下看。
溧水道中回寄子肃玉汝并属李晦庵八首
赵蕃（宋代）

今年非闰年，是月已腊月。
北风勿渠嗔，汝自衣百结。
永夜只愁阴，清晨吹作雪。
次韵赠清凉长老
苏轼（宋代）

过淮入洛地多尘，举扇西风欲污人。
但怪云山不改色，岂知江月解分身。
安心有道年颜好，遇物无情句法新。
送我长芦舟一叶，笑看雪浪满衣巾。
赠君采效何逊作四首 其三
何景明（明代）

居人日缚束，行人逝飘飖。山栖怜雾夕，水泛悦霞朝。

违俗势靡合，遗名迹自超。愧随衣冠侣，振佩青云霄。
得董都官书因为寄四首 其二
韦骧（宋代）

七年恬寞坐江濒，今日登途气象春。请剧书成为泽大，马蹄无惜入红尘。
送杨文昌帅泸南
释居简（宋代）

乡心动如翼，勇去挽不还。长年卷百丈，疾飞三峡船。

东西跬步间，勋业唾手耳。貂蝉出兜鍪，了不二初志。

泸川控井络，衿喉翰西徼。貔貅拥玉帐，万灶听吟啸。

蜀相入不毛，赤地方流金。至今龙门江，透底如此心。

公乎同此心，印水复印天。我恐席未煖，又下瞿塘船。
海棠盛开与稚辛似斋二弟同赋四首 其四
郑孝胥（清代）

关心风日凋颜色，八九分开已惘然。带露微垂长脉脉，怯寒犹敛最娟娟。

朱栏玉砌休论命，宿酒残妆欲破禅。心力平生殊不负，樱花诗后又三年。
偶成三绝写上就□匡庐山人 其三
柯九思（元代）

青鸟当时养得驯，碧梧露下覆清晨。纱窗忽见秋如许，应有蛾眉忆远人。
度萃胜桥入山沿涧岭至缥缈楼
王世贞（明代）

兹桥绾群流，并割三山半。举头一峰尊，翼者亦簪汉。

下有突星濑，怪石鸟兽窜。宵行或见怵，燕坐出深玩。

窈窕径复通，蜿蜒势中断。白石纡清流，信意可枕盥。

稍南穴其背，忽得天地观。却顾所入山，依依在几案。

念此回环机，欣然一笑粲。
赠紫岩潘庭坚四首
白玉蟾（宋代）

无愁是云愁，无羞是雪羞。
我非云与雪，何以白我头。
日出雪自消，雨晴云亦休。
盛年轻弃掷，不及且娱游。
偈颂一百零二首
释绍昙（宋代）

有服药，甚功效。
不收肘后方书，不入神农本草。
善财采处不识真，文殊用之不得妙。
佛垄信手拈来，百病根源俱扫。
寄题云屋赵资敬启蒙亭风雩亭二首 其二 风雩亭
方回（元代）

昔人筑雩坛，群巫此歌舞。骄阳煽蕴隆，吁叹以降雨。

良辰岁时和，遗迹林壑古。枯蘖换槁叶，芳荑抽宿莽。

徜徉沂水上，童冠七或五。春袖风乎兹，缋绣无火黼。

千载想佳人，不仕东国鲁。异彼三子撰，圣师独予取。

吾友赵隐君，笑唾卿相组。猿鸟听新咏，点瑟时一鼓。

汉歌曾罔闻，楚台未渠数。泠泠列禦寇，肯尔哙等伍。
钱塘闻子规
艾性夫（元代）

中原戢戢尽遗黎，日夜江头候六飞。
来此苦啼真有意，会须劝得翠华归。
摘得新 其二 十二楼
吴绮（清代）

溪南好，十二有高楼。碧槛暗随朱阁转，红灯遥映绿窗幽。

花底夜藏钩。
戏谢万花翁
廖刚（宋代）

风流那复有斯翁，端为论文访蜀雄。凤髓欲追千古调，锦囊弃著一生功。

看花想见频挥玉，骑马何曾羡着红。闻道碧桃春更晚，归鞭底事苦匆匆。
湖居无事日课小诗 其四
周紫芝（宋代）

老向华胥占一窗，无心更梦小云郎。城居可似湖居好，诗味颇随茶味长。
鄢陵兴国寺题壁
刘敞（宋代）

寂寞空堂欲暮时，钟声断续雨千丝。此中会有西来意，正复庭前柏树知。
昔有诗二章示二子 其二
汪辉祖（清代）

昔有一束书，无多手泽在。雒诵功易殚，文章溯流派。

一瓻偶借人，何处得津逮。勤勤克期钞，腕脱敢云惫。

一隅以三反，周行问向背。摧摩颛且精，幸邀葑菲采。

即今万牙签，经史颇萃荟。余力罗百家，编辑及细碎。

爱博情转疏，读多不求解。譬如宝山回，空手徒自慨。

古贤惜分阴，青春可能再。
送崔度还吴（度，故人礼部员外国辅之子）
李白（唐代）

幽燕沙雪地，万里尽黄云。朝吹归秋雁，南飞日几群。

中有孤凤归，哀鸣九天闻。我乃重此鸟，彩章五色分。

胡为杂凡禽，归鹜轻贱君。举手捧尔足，疾心若火焚。

拂羽泪满面，送之吴江濆。去影忽不见，踌躇日将曛。
艺兰
方岳（宋代）

猗兰杳幽茂，深林自吹香。
何必九畹滋，一枝有余芳。
春锄斸寒烟，渺渺怀江湘。
灵均恫未死，憔悴歌沧浪。
次韩无咎途中寄陆务观
章甫（宋代）

戎马驰驱日，江湖邂逅间。
笑谈无逆旅，翰墨落名山。
画省春风入，渔舟夜月还。
唱酬能见记，书札忍令悭。
觉溪八景 其三 罗阜朝云
徐经孙（宋代）

初生半崖阴，渐失双峰翠。倏忽满太虚，苍生望霖雨。
京邸思家
刘黻（宋代）

小楼终日户全扃，诗卷閒消客子檠。
城里不曾闻杜宇，尚疑三月未清明。
雨
周文璞（宋代）

雨意遽如许，云容亦可怜。
声声总断续，滴滴更匀圆。
道院烧香地，山房焙画天。
故园无恙否，润色到瓜田。
酬乐天见寄
元稹（唐代）

三千里外巴蛇穴，四十年来司马官。瘴色满身治不尽，

疮痕刮骨洗应难。常甘人向衰容薄，独讶君将旧眼看。

前日诗中高盖字，至今唇舌遍长安。
游咒土寺西台
蒲瀛（宋代）

偶到城西寺，人言咒土坟。夕阳台半出，秋草径才分。

地下无红粉，天边有碧云。徘徊追往事，风急叶纷纷。
者那山行
牛思凝（清代）

暮起炊烟一缕斜，万重深树有人家。崎岖拨草寻荒径，踏遍山山黄玉花。
浣溪沙
史浩（宋代）

翠馆银罂下紫清。内家闻说庆嘉平。柳条萱草眼偏明。小阁数杯成酩酊，醒来不爱佩环声。为通幽梦到蓬瀛。
许远
徐钧（宋代）

自度才卑乐尚贤，输忠直欲保城全。
如公岂是偷生者，一死何庸较后先。
月下笛·春游武林寄别诸子
过春山（清代）

野馆寒轻，春衫乍减，倦闻鹃语。斜阳外、无限离愁乱飞絮。

寻芳尚记西园路，问燕子、春还几许。正津亭潮满，苍烟一碧，峭孤帆去。

回顾。蘋花渡。叹送尽流红，旧情难诉。渔村蟹舍，伴人惟是鸥鹭。

一舸长日依烟水，那更识、飘零小杜。漫伫立，数归心，肠断孤山细雨。
胡端约挽诗
蔡戡（宋代）

长卿多酒病，子美太诗癯。
谈笑随时乐，风标绝代无。
遗编应百卷，怪石漫千株。
赖此青毡物，传家有凤雏。
好事近·满树叶繁枝重
曾逮（宋代）

满树叶繁枝重，缀青黄千百。
六言山居
释绍昙（宋代）

盘石新封翠藓，破龛重绕青萝。
唤起惊回残梦，月筛林影婆娑。
古风 其五十八
李白（唐代）

我到巫山渚，寻古登阳台。天空綵云灭，地远清风来。

神女去已久，襄王安在哉。荒淫竟沦替，樵牧徒悲哀。
送罗仲牧移家车陂
陈恭尹（清代）

陂上家家好，清溪带绿筠。近闻诗社里，添汝白头人。

门向何峰住，樽堪席地陈。太平遗曲在，为我拂龙唇。
纂风浦
张侃（宋代）

短茅黄瓦排门户，祖父从来在此住。不思城市好风光，只要秋此有分数。

年年借本事荒田，探前望后庶有补。海门相近潮吐吞，不似今番难撑拄。

夏初幼妇生小孙，嘤咿作声求饲乳。妇饥苦语出肝肠，摇头怕说纂风浦。
盐仓作呈叔能同官
葛立方（宋代）

平生懒作子公书，俯首铨曹一纪余。
第有神驰招隐馆，久无梦到承明庐。
文字真宜覆酱瓿，技能只合服盐车。
清才弗悟亦尘役，早晚促君登石渠。
和傅侍郎鹿鸣宴韵二首
刘宰（宋代）

向来北固萃群英，可但江山擅美名。
秀气中间空畚築，斯文今日遇權衡。
歌成白雪傅新唱，帆饱西风趣去程。
会体使君珍重意，不专车军羡桓荣。
寄荐福寺栖白大师
张乔（唐代）

高塔六街无不见，塔边名出只吾师。

尝闻朝客多相□，记得□□数句诗。
栈中
费密（清代）

栈阁通秦道，青天未易行。尽过奇绝处，不负有平生。

白马岩中出，黄牛壁上耕。野花埋辇迹，幸蜀只空名。
八月十六夜邀兆和民服民孝元叔乘潦泛月
吕时臣（明代）

雨歇秋方静，扶携上塌船。
共怜今夕好，不减昨宵圆。
绝潦浑无地，除山尽是天。
清光溢心眦，倾赏愈丁年。
仙佛之孝十首·目连
林同（宋代）

能将身入地，拔取母生天。
岁岁盂兰会，今犹说目连。
理妆
刘苑华（明代）

舟中长是不梳头，今日临妆上小楼。
借得乌云撩绿鬓，好将时样学苏州。
螺青山下皆地锦花
白玉蟾（宋代）

螺青山绾青螺髻，地锦花铺锦地衣。
雨过花娇山色茜，疑山解无欲狂飞。
三部乐 次周清真韵，为袁沤波作
吴湖帆（清代）

华国清才，羡富猎五车，誉蜚三绝。燃犀如镜，光绽悬秋明月。

恁画图、留与人看，似骊珠探汞，韵采交发。放歌却酒，万字豪挥蕉叶。

知非未尝老去，了利名梦早，少年能说。多情几番照我，还生华发。

数家常、恨盈锁睫。凝友爱、心伤又切。不负慧业，护旧泽文缆重结。
采蒪曲四首 其三
曹家达（清代）

郎居湖水西，妾家湖水东。采蒪一相会，不忍怨秋风。
补之以鍊养之说勉德循眷眷之意并见二诗若惧其不我从者以待德循可也他人能无诮乎因次韵奉寄 其二
李光（宋代）

不用休粮学隐沦，眼前无事即仙人。解官终作陶元亮，晦迹聊同郑子真。

交友尽缘酬唱密，关山岂碍往来频。流行坎止平生志，寿夭还如泥在钧。
朝中措（回至汴京喜而成长短句）
葛立方（宋代）

暂时莫荡出燕然。冰柱冻层檐。时节马蹄归路，杨花乱扑征鞯。

如今归去，银铛宜见，七宝床边。待得退朝花底，家人争卷珠帘。
送刘子范粹宜春
方岳（宋代）

一念到吾亲，人间万事轻。
邻州才半刺，行李只诸生。
问路重阳雨，迎家两日程。
笑谈灯火夜，边雁自秋声。
华亭十咏 其一 顾亭林
唐询（宋代）

平林标大道，曾是野王居。旧里风烟变，荒原草树疏。

湖波空上下，里闬已丘墟。往事将谁语，凄凉六代馀。
偈颂一百零四首
释绍昙（宋代）

九曲黄河彻底清，六龙乾会圣人生。
周行七步称尊处，山岳齐呼万岁声。
句 其二
邹极（宋代）

休缘招隐空生叹，自是中心悦美官。
夫人閤端午帖子 其四
胡宿（宋代）

莲叶抽芳际，榴房结子初。长年斗百草，旧俗祭三闾。
杂题
陆游（宋代）

少谈王霸谋身拙，晚好诗骚学道疏。
赖有一筹差自慰，闭门不作子公书。
哭{匠斤换赣}十五章
辛弃疾（宋代）

念汝虽孩童，气已负山岳。
送汝已成人，行路已悲愕。
南齐云
石介（宋代）

禄山炽乱，火梵昆岗。
炎炎二京，鞠为战场。
百官奔走，万乘苍黄。
鞠城能守，鞠地不亡。
瞻彼濉水，其流汤汤。
有城有民，在濉之阳。
远位巡上，巡智我强。
以城授巡，巡亦无当。
贼从西来，杀气堂堂。
旌旗如林，对城而行。
巡远登城，辞毅色康。
城中之人，踴躍倍常。
贼知城坚，坐甲裹粮。
城中食尽，杀爱以尝。
土无二志，持病扶疮。
宁守城死，城不可降。
霁云勇烈，跳城轶出。
走泗投贺，求兵救乏。
贺饮霁云，牢醴罗列。
霁云避席，谓众云曰，
濉阳之人，不食一月。
羡不独饱，食下辄咽。
以刀断指，左右流泣。
彼何人兮，忌忠嫉节。
心不感兮，贼功害伐。
不出一兵，坐观斧钺。
霁云心折，寸寸如铁。
霁云据鞍，怒发冲冠。
一矢以志，复来不完。
路人傍观，涕流丸澜。
远近闻者，为之辛酸。
力尽且穷，城孤无援。
至死不屈，万戈来攒。
精诚内发，颜色自安。
身轻鸿毛，名重泰山。
吾执唐刑，罔容于奸。
未诛禄山，先诛贺兰。
和晦甫答思道
吕陶（宋代）

策马悠悠倦往还，竹边林下举吟鞭。忙中对酒成閒客，老去逢春忆少年。

三岛月来清入牖，十洲波净碧涵天。归欤且共良朋赏，花未飘红柳未眠。
徐道士水墨屏四首
白玉蟾（宋代）

人远看来短，山遥淡欲无。
水边渔舍密，天际客帆孤。
踏莎行（郊行，值游女以花掷水，余得之，戏作此解）
张炎（宋代）

花引春来，手擎春住。芳心一点谁分付。微歌微笑蓦思量，瞥然抛与东流去。

带润偷拈，和香密护。归时自有留连处。不随烟水不随风，不教轻把刘郎误。
感皇恩（送侯彦嘉归彭泽）
周紫芝（宋代）

何处是云庵，本来无住。云共谁来共谁去。菊篱杯酒，聊为渊明来举。幅巾应屡湿，斜川雨。

此去常恨，相从无路。记取孤飞水边鹭。重来一笑，又是柳飞残絮。梦魂飞不到，君闲处彦嘉小室，榜曰闲处。
三九十九日过松江五绝
汪莘（宋代）

在家每忆松江好，及到松江又忆家。
梦见樵青来竹裹，笑将渔父插桃花。
郡楼对雨和周守韵二首 其二
张嵲（宋代）

暮雨昏平远，南山渐不分。濛濛连楚塞，细细湿行云。

从宦成羁束，登危厌纠纷。何时疏竹里，还向旧山闻。
七十翁五言十首
方回（元代）

瘴疠金蚕毒，干戈铁马群。
一生逃万死，百岁仅三分。
遑恤恒饥子，姑留自祭文。
醺醺人笑我，方寸不醺醺。
龙池春游曲
张含（明代）

红心草茁红桃开，龙池淼淼春水来。
春鸟啼不歇，春燕语更切。
水妇踏春游，伤春无限愁。
红蕖蹀躞曳罗袜，罗袜尘生暗香发。
密意难传陌上郎，含羞折花空断肠，跢伫路侧盼斜阳。
又次韵帅初诸前七首 其四
陈著（宋代）

世上纷纷博一卢，案头矻矻守三馀。牢辞门外鸡豚社，菜味深长手灌锄。
记梦
薛季宣（宋代）

通梦周公不我欺，咿嘤无若大音希。诗人伎子知谁在，一枕邻鸡曙已晖。
寄墨与淳安新举子族孙文楷
程敏政（明代）

玄霜新品出杉萝，驰赠名郎寄意多。听取染毫丹陛下，龙蛇飞影试如何。
鸿门宴拟谢皋羽
林光宇（明代）

翳云埋空日色黄，一龙一蛇间相将。
指天有约公莫舞，后入者相先者王。
此日鸿门判生死，战场咫尺华筵里。
汉王若失我为禽，宝玦无光玉剑起。
覆卮壮士怒酒醺，芒砀山北愁归云。
一双玉斗正飞屑，汉王间道驰至军。
一翦梅（腊前梅）
韩淲（宋代）

一朵梅花百和香。浅色春风，别样宫妆。西湖衣钵更难忘。雪意江天，浑断人肠。

清夜横斜竹影窗。赢得相思，魂梦悠扬。玉溪山外水云乡。茅舍疏篱，不换金章。
神山避暑晚行田间用陶渊明平畴交远风良苗亦怀新为韵 其四
许有壬（元代）

浮生苦无悰，道近人自远。重外乐徇身，遗世几赫咺。

老农初不知，遑遑岁年晚。清晨负耒出，日夕行歌返。

悠悠千载心，他人莫予忖。
蝶恋花
王安中（宋代）

娇红看小桃。

秾艳夭桃春信漏。弄粉飘香，枫叶飞丹后。酒入冰肌红欲透。无言不许群芳斗。

楼外何人揎翠袖。剪落金刀，插处浓云覆。肯与刘郎仙去否。武陵回路相思瘦。
送范涵虚太史请假南归四首 其四
于慎行（明代）

莫拟扁舟泛五湖，六桥烟月旧游孤。停桡试隔秦淮听，子夜歌声尚有无。
越人以幕养花因游其下二首
王安石（宋代）

幕天无日地无尘，百紫千红占得春。
野草自花还自落，落时还有惜花人。
半屏山
刘献池（清代）

孤峰突屹旧城东，坐镇西南海岛雄。绝似佳人遮半面，晓烟苍翠夕阳红。
水调歌头（饯提举陈秘丞）
徐鹿卿（宋代）

岭峤转和气，英荡挟新凉。登车揽辔慷慨，风采肃台纲。第一澄清官府，次第咨询民瘼，余事到囷仓。谨勿养稂莠，莠盛稻苗伤。

金芝秀，蒲涧碧，荔枝香。此中风味不恶，暂借使星光。毋薄炎荒瘴海，曾著广平李勉，归去□平章。唤起昔贤梦，千载续遗芳。
送陈季常判院
郑刚中（宋代）

去年奉使天西角，遇事才疏多自觉。
不应尚或人改观，增重端因君在幕。
君才如刃新发硎，到手万牛髋髀落。
岂能随我困边徼，定自抟风上寥廓。
峡束秋江风浪清，美君山峡舟楫轻。
去年联马听箫鼓，今也恨不同此行。
古人持兵喻槃水，顾我何者能独擎。
幸留药石苦资助，勿谓相舍真忘情。
淳熙八年春帖子词·太上皇帝合六首
崔敦诗（宋代）

高蹈殊庭二十春，随时游乐为同民。
翠舆黄伞西湖路，老耨年年喜望尘。
偈
释宗盐（宋代）

送旧年，迎新岁，动用不离光影闪。
澄辉湛湛夜堂寒，
借问诸人会不会。若也会，
增瑕纇。若不会，
依前昧。与君指个截流机，
白云更在青山外。
猿
徐夤（唐代）

宿有乔林饮有溪，生来踪迹远尘泥。

不知心更愁何事，每向深山夜夜啼。
鹧鸪天（漫寿）
米芾（宋代）

云液无声白似银。红霞一抹百花新。觞多莫厌频频劝。一片花飞减却春。

蜂翅乱，蝶眉颦。花间啼鸟劝游人。人生无事须行乐，富贵何时且健身。
思归
宋祁（宋代）

刻意伤春属暮楼，江皋归棹怅夷犹。
青萝怨鹤英山晓，疏笛吟龙卧坞秋。
掩泣泥阳思祖庙，长怀彭泽废先畴。
裂繻前誓风霜苦，早晚怀黄识汉侯。
秭归 其二
张商英（宋代）

惊心乌石莲花淖，过眼黄牛竹节滩。征棹直从中溜去，好山只得片时看。
琵琶仙 闻高畟园典试粤西遥有此寄
李良年（清代）

过岭蛮烟，记曾是、横海楼船行处。又报驿骑装书，津喧一使星去。

携帐底、一番丝竹，尽销得、残笳剩鼓。笠叟珊瑚，蜑乡翡翠，多付吟句。

只频讶、五两风轻，镇吹送、相思旧游侣。待折白门杨柳，怅停舟何许。

君到日、红棉开尽，有绛襦、仙子堪赋。借问桃叶淩江，那时迎否。
云林清隐为朱晟赋
邓林（宋代）

吾家住在白云乡，竹树阴阴护草堂。此景若从图画看，可人惟有米元章。
诗谢御赐紫金牙鱼袍一袭
吴伯宗（明代）

宫衣剪出御罗新，敕赐传宣赐近臣。恩出九重沾雨露，香浮五彩照青春。

晴轩拜捧看题字，晓漏趋朝喜称身。浅薄自惭无补报，祗将忠直赞皇仁。
缘识
宋太宗（宋代）

凡愚不取自逍遥，其奈心如似火烧。
虚过光阴还似梦，随缘尽向暗中销。
登祝融峰
王元（唐代）

草叠到孤顶，身齐高鸟翔。势疑撞翼轸，翠欲滴潇湘。

云湿幽崖滑，风梳古木香。晴空聊纵目，杳杳极穷荒。
高宗郊祀前朝享太庙三十首 其十五 神宗室用《大明》。
郊庙朝会歌辞（宋代）

烝哉维后，继明体神。稽古行道，文物一新。润色鸿业，垂裕后人。

灵斿沛然，来燕来宁。
满庭芳
朱敦儒（宋代）

鹏海风波，鹤巢云水，梦残身寄尘寰。老来穷健，无闷也无欢。随分饥餐困睡，浑忘了、秋热春寒。清平世，闲人自在，乘兴访溪山。

渔竿。要老伴，浮江载酒，舣棹观澜。倩轻鸥假道，白鹭随轩。直到垂虹亭上，惊怪我、却做仙官。中秋月，披襟四顾，不似在人间。
书斋自儆
张载（魏晋）

画前有易不知易，玄上求玄恐未玄。白首纷如成底事，蠹鱼徒自老青编。
题浯溪二首
黄社庵（宋代）

蜀道于今似弈棋，要令一着□安危。
朝廷独选李曾伯，动业当如郭了仪。
次韵程机宜感怀
曹勋（宋代）

阿俊平生友，忘言金石志。
永怀菡萏晚，应想峨嵋翠。
次韵张子家见访惠诗
王庭圭（宋代）

老去无才可致君，强从诗社立奇勋。忽逢天上张公子，应念台州郑广文。

风月何尝千里隔，江山不用一钱分。能来鼓噪助馀勇，气压淮淝百万军。
谢赐衣
范宗晖（明代）

吴蚕作茧缲车鸣，机中白苧新织成。高堂捧出绮丽生，光彩夺目四座倾。

并刀裁就叠雪轻，华裙曳地稳称情。我歌白苧翻新声，移商换羽曲调清。

君不见夷门嬴，三千人中身独荣。信陵当日倘未遇，安得千古遗芳名。
赠竺鍊师
宋无（元代）

姓疑乾竺古先生，霞外幽栖近四明。
屐斗星移冠剑影，步虚风引佩环声。
蕊宫夜唤青莺降，花洞朝骑白鹿行。
长使芝童看药龟，为耽琼液过蓬瀛。
鹤傅仙语归华表，鱼寄丹书上赤城。
怪石醉中拈笔画，险棋静裹按图争。
玉桃穷叟慷留种，瑶草寻多尽识名。
缩地日摧龙作杖，卧云时约凤吹笙。
海边定与安期遇，半上当逢尹喜迎。
我本翠寒山道士，相随便欲采黄精。
重泛彭蠡湖回望匡庐诸峰
郑学醇（明代）

昔度匡庐去，千崖霜叶稀。今来彭蠡上，万顷雪涛飞。

江山长是旧，物候自应非。白鸥浑不管，来往钓鱼矶。
苦雨 其一
徐熥（明代）

淫雨经旬月，蓬蒿掩敝庐。饥乌藏树杪，行蚁徙阶除。

天意高难问，云游迹渐疏。山中蓑笠在，长日自挥锄。
偶出至近村
陆游（宋代）

神爽无酣寝，身闲有剧棋。
说诗横楖栗，赊酒挈鸱夷。
寺古残香冷，溪深独木危。
往来元信步，不是赴幽期。
过石佛洋
赵鼎（宋代）

鸣铙叠鼓两山傍，晓泛回潮石佛洋。漠漠东风吹瘴雾，曈曈暖日上扶桑。

如闻鹤驭来空阔，知有神洲在渺茫。何必山林啖灵药，他年鼓枻访东皇。
毛诗·桃夭
陈普（宋代）

一树夭夭灼灼华，满前万善意无涯。
春风比屋宜家子，谁识枢机在一家。
夜寒寄卢给事二首
贯休（唐代）

刻羽流商否，霜风动地吹。迩来唯自惜，知合是谁知。

堑雪消难尽，邻僧睡太奇。知音不可得，始为一吟之。

心苦味不苦，世衰吾道微。清如吞雪雹，谁把比珠玑。

作者相收拾，常人任是非。旧居沧海上，归去即应归。
阆风舒先生客居棠溪袁仲素家见示竹帘诗戏作
戴表元（宋代）

何物非可邻，聿向翁户设。
翁好诗更佳，萧然得三绝。
他家少年丛，徒尔歌舞热。
正如阅优场，未久意先辍。
翁今一室老，高卧百念灭。
汤炉松林风，纸帐梅花雪。
时时有佳客，文字送日月。
汎湘江
张孝祥（宋代）

十日行湘江，湘水清而温。不疗亭午渴，却忆土井浑。

道傍古刹竿，著屋高树根。飞泉出山腹，甘冷冰瓶盆。

何止解百忧，一洒尘埃昏。设供者谁与，稽首两足尊。
敕长藩政为茀斯邦侯作
欧大任（明代）

大江西下豫章台，朱邸千年帝子开。汉代拥旄传诏出，周家剪叶奉藩来。

人从赤舄尊明德，世以青箱见异才。揖客淮南招隐地，小山丛桂更须栽。
癸水亭落成示坐客长老之记曰癸水绕东城永不见刀兵余作亭于水上其详具记中
范成大（宋代）

天将福地巩严城，形胜山川表里明。旧说桂林无瘴气，今知漓水辟刀兵。

云深铜柱边声乐，月冷珠池海面平。愿挽江流接河汉，为君直北洗欃枪。
题茅山李尊师山居（一作严维诗）
秦系（唐代）

天师百岁少如童，不到山中竟不逢。洗药每临新瀑水，

步虚时上最高峰。篱间五月留残雪，座右千年荫老松。

此去人寰今远近，回看去壑一重重。
黄燕山
杨琛（宋代）

苍苍终日锁春愁，欲去回翔更少留。
傅说王家饲燕女，今朝珠报始知由。
陈然之少卿殿撰挽诗
杨万里（宋代）

玉立颂台上，风生宪府中。
雪霜欺两鬓，日月照孤忠。
荷橐相将紫，铭旌作麽红。
北堂萱草露，应洒碧梧桐。